კარლოს ალვარადო კესადა

კარლოს ალვარადო კესადა (დ. 14 იანვარი, 1980) — კოსტა-რიკელი პოლიტიკოსი, მწერალი, ჟურნალისტი და პოლიტოლოგი, რომელიც იყო კოსტა-რიკის 48-ე პრეზიდენტი 2018 წლის 8 მაისიდან 2022 წლის 8 მაისამდე. „მოქალაქეთა მოქმედების პარტიის“ (PAC) წევრი, იგი მანამდე მსახურობდა შრომისა და სოციალური დაცვის მინისტრად პრეზიდენტ ლუის გილერმო სოლისის დროს.

ალვარადო, რომელიც საპრეზიდენტო ინაუგურაციის დროს 38 წლის იყო, გახდა კოსტა-რიკის ყველაზე ახალგაზრდა მოქმედი პრეზიდენტი ალფრედო გონსალეს ფლორესის შემდეგ, რომელიც თანამდებობაზე 1914 წელს, 36 წლის ასაკში შევიდა.

ადრეული ცხოვრება და განათლება
ალვარადო დაიბადა საშუალო ფენის ოჯახში პავასის რაიონში, სან-ხოსეს კანტონში, ცენტრალურ კოსტა-რიკაში, 1980 წლის 14 იანვარს. მამამისი, ალეხანდრო ალვარადო ინდუნი, იყო ინჟინერი, ხოლო დედა, ადელია კესადა ალვარადო დიასახლისი. მას ჰყავს უფროსი ძმა ფედერიკო და უმცროსი და ირენი.

ალვარადო ფლობს ბაკალავრის ხარისხს კენეთ არიას მედინას სკოლიდან და მაგისტრის ხარისხს პოლიტიკურ მეცნიერებებში კოსტა-რიკის უნივერსიტეტიდან. 2008-2009 წლებში იგი იყო Chevening-ის სტიპენდიანტი და მიიღო მაგისტრის ხარისხი განვითარების კვლევებში სასექსის უნივერსიტეტის განვითარების კვლევების ინსტიტუტიდან (ფალმერი, ინგლისი).

ლიტერატურული კარიერა
2006 წელს ალვარადო კესადამ გამოსცა მოთხრობების ანთოლოგია Transcriptions Infields Pero Azul-თან ერთად. იმავე წელს მან მიიღო Costa Rica Editorial-ის „ახალგაზრდა შემოქმედის ჯილდო“ რომანისთვის La Historia de Cornelius Brown. 2012 წელს მან გამოაქვეყნა ისტორიული რომანი Las Posesiones, რომელიც ასახავს კოსტა-რიკის ისტორიის ბნელ პერიოდს, როდესაც მთავრობამ მეორე მსოფლიო ომის დროს გერმანელებისა და იტალიელების ქონების კონფისკაცია მოახდინა.

ადრეული პოლიტიკური კარიერა
2006-2010 წლებში იგი მუშაობდა მრჩევლად „მოქალაქეთა მოქმედების პარტიის“ ფრაქციაში კოსტა-რიკის საკანონმდებლო ასამბლეაში. იყო გაერთიანებული სამეფოს განვითარების კვლევების ინსტიტუტის კონსულტანტი მცირე და საშუალო ბიზნესის დაფინანსების საკითხებში; დეპარტამენტის მენეჯერი Dish Care & Air Care-ში (Procter & Gamble Latin America); ლუის გილერმო სოლისის საპრეზიდენტო კამპანიის კომუნიკაციების დირექტორი; კოსტა-რიკის უნივერსიტეტის კოლექტიური კომუნიკაციების მეცნიერებათა სკოლისა და კოსტა-რიკის ლათინური უნივერსიტეტის ჟურნალისტიკის სკოლის პროფესორი. სოლის რივერას ადმინისტრაციის დროს იგი მსახურობდა ადამიანური განვითარებისა და სოციალური ინკლუზიის მინისტრად და სოციალური დახმარების ერთობლივი ინსტიტუტის აღმასრულებელ პრეზიდენტად ინსტიტუტის, რომელსაც ევალება სიღარიბესთან ბრძოლა და მწირი რესურსების მქონე მოსახლეობისთვის სახელმწიფო დახმარების გაწევა. ვიქტორ მორალეს მორას გადადგომის შემდეგ, ალვარადო დაინიშნა შრომის მინისტრად.

პრეზიდენტობა (2018–2022)
250px|მინი
2018 წლის 1 აპრილს ალვარადომ მოიგო საპრეზიდენტო არჩევნები (მეორე ტური) ხმების 61%-ით, დაამარცხა რა ფაბრისიო ალვარადო მუნიოსი. ერთსქესიანთა ქორწინება იყო საარჩევნო კამპანიის მთავარი საკითხი მას შემდეგ, რაც ადამიანის უფლებათა ინტერამერიკულმა სასამართლომ კოსტა-რიკას მოსთხოვა ამგვარი კავშირების აღიარება.  ალვარადო მუნიოსი ეწინააღმდეგებოდა ერთსქესიანთა ქორწინებას, ხოლო ალვარადო მხარს უჭერდა სასამართლოს გადაწყვეტილების პატივისცემას. მან ფიცი დადო 2018 წლის 8 მაისს.

როგორც პრეზიდენტი, კარლოს ალვარადო კესადა ფოკუსირებული იყო კოსტა-რიკის ეკონომიკის დეკარბონიზაციაზე. მან მიზნად დაისახა, რომ ქვეყანას 2050 წლისთვის მიეღწია ნულოვანი ემისიისთვის. იგი გეგმავდა დედაქალაქ სან-ხოსესთვის ელექტრომატარებელზე დაფუძნებული საზოგადოებრივი ტრანსპორტის სისტემის აშენებას, რადგან ქვეყნის სათბურის აირების ემისიის 40% ტრანსპორტზე მოდის. 2019 წლის 24 თებერვალს მან დაიწყო ქვეყნის ეკონომიკის სრული დეკარბონიზაციის გეგმა, კრისტიანა ფიგერესთან (UNFCCC-ის კოსტა-რიკელი ყოფილი ხელმძღვანელი) ერთად გამართულ ცერემონიაზე. ამ ღონისძიებაზე მან დეკარბონიზაციას უწოდა „ჩვენი თაობის დიდი გამოწვევა“ და განაცხადა, რომ „კოსტა-რიკა უნდა იყოს ერთ-ერთი პირველი ქვეყანა, რომელიც ამას მიაღწევს, თუ არა პირველი“.

2018 წლის დეკემბერში მან გაიტანა კანონი, რომელმაც გაზარდა გადასახადები და შეამცირა საჯარო სექტორის ხელფასები, რაც ქვეყნის მძიმე ეკონომიკური მდგომარეობით გაამართლა. მისმა ქმედებებმა გამოიწვია ბოლო ოცი წლის განმავლობაში ყველაზე დიდი საყოველთაო გაფიცვა.

COVID-19 პანდემიის დროს მან გადაწყვიტა შეენარჩუნებინა ნეოლიბერალური ეკონომიკური პოლიტიკა მაღალი სოციალური დანახარჯებით. ამრიგად, მთავრობამ შეამცირა სახელმწიფო ხარჯები, განსაკუთრებით განათლების ბიუჯეტში. უმუშევრობა 2017 წლის 8.1%-დან 2021 წლის ბოლოსთვის 14.4%-მდე გაიზარდა, მოსახლეობის 23% სიღარიბის ზღვარს მიღმა ცხოვრობს, ხოლო სახელმწიფო ვალმა მშპ-ს 70%-ს მიაღწია, რაც ერთ-ერთი ყველაზე მაღალი მაჩვენებელია ლათინურ ამერიკაში. მიუხედავად იმისა, რომ ამ პოლიტიკას კონგრესში მხარი დაუჭირა ორმა მთავარმა ტრადიციულმა პარტიამ (PLN და PUSC), მან მთავრობას დააკარგვინა საჯარო მოხელეების, აკადემიკოსების, მემარცხენეებისა და საშუალო ფენის დიდი ნაწილის მხარდაჭერა. ECLAC-ის თანახმად, მოსალოდნელია, რომ კოსტა-რიკა იქნება ლათინური ამერიკის ის ქვეყანა (ბრაზილიასთან ერთად), რომელსაც ყველაზე მეტად გაუჭირდება ეკონომიკის აღდგენა პანდემიის შემდეგ.

ქვეყნის პოლიტიკური ცხოვრება აღინიშნა კორუფციული შემთხვევებით როგორც მთავრობაში, ისე ოპოზიციურ პარტიებში, რამაც ხელი შეუწყო პოლიტიკური კლასის დისკრედიტაციას მოსახლეობის ნაწილში. მინისტრები, ყოფილი მინისტრები და მერები ფიგურირებდნენ კორუფციულ საქმეებში, რომლებიც ეხებოდა მითვისებასა და ქრთამს მრავალმილიონიანი სახელმწიფო კონტრაქტების სანაცვლოდ. [[2021 წელს დააპატიმრეს ექვსი მერი, მათ შორის დედაქალაქ სან-ხოსეს მერი. ზოგიერთმა შემთხვევამ გამოავლინა პოლიტიკურ წრეებში ნარკოტრაფიკის ჯგუფების შეღწევაც.

თანამდებობაზე ყოფნისას ალვარადო მიწვეული იყო მომხსენებლად მდგრადობის, ენერგეტიკისა და კლიმატის ცვლილების შერბილების საკითხებზე ისეთი ორგანიზაციების მიერ, როგორებიცაა Chatham House, Atlantic Council, და DC Dialogues.

საპრეზიდენტო ვადის ბოლოს ალვარადოს ჰქონდა თორმეტი პროცენტის ტოლი ნდობის რეიტინგი. მისი მემკვიდრე, როდრიგო ჩავეს რობლესი, თანამდებობაზე 2022 წლის 8 მაისს შევიდა.

პოსტ-პრეზიდენტობა (2022–დღემდე)
პრეზიდენტობის შემდეგ ალვარადო აგრძელებს მოხსენებებით გამოსვლას ჰარვარდის უნივერსიტეტსა და სხვა საერთაშორისო ფორუმებზე.

ამჟამად იგი არის პროფესორი ტაფტსის უნივერსიტეტის გლობალურ საქმეთა უმაღლეს სკოლაში (მასაჩუსეტსი, აშშ).

პირადი ცხოვრება
ალვარადომ მომავალი მეუღლე, კლაუდია დობლეს კამარგო, სკოლის ავტობუსში გაიცნო, რომლითაც ორივე დაწყებით სკოლაში დადიოდა. იგი კათოლიკეა.

იხილეთ აგრეთვე
კოსტა-რიკის პრეზიდენტი

რესურსები ინტერნეტში

Biography by CIDOB (in Spanish)

სქოლიო

კატეგორია:კოსტა-რიკის პრეზიდენტები
კატეგორია:პოლიტიკოსები
კატეგორია:პრეზიდენტები